Ekkert barn fætt árið 2021 kemst inn í leikskóla í Reykjanesbæ á þessu ári. Sveitarfélaginu tókst með naumindum að koma árgangi 2020 inn í haust. Hvergi annars staðar er staðan jafn slæm og þar.
Yngstu börnin sem hafa fengið leikskólapláss í Reyjanesbæ eru á öðru aldursári en árgangurinn telur rúmlega þrjú hundruð börn. Íbúum sveitarfélagsins hefur fjölgað mikið undanfarin ár en síðustu tólf mánuði hefur þeim fjölgað um átta prósent. Helgi Arnarsson, fræslustjóri hjá Reykjanesbæ, segir að það útskýri hversu hægt gangi að koma börnum inn í leikskóla.
Við höfum átt fullt í fangi með það að taka inn 2020 árganginn. Að ná þeim öllum inn og erum að gera það með ýmsum aðgerðum.
Þrír leikskólar eru á teikniborðinu til næstu ára en Helgi býst ekki við því að sveitarfélagið geti tekið á móti börnum í kringum 18 mánaða aldurinn fyrr en eftir tvö til þrjú ár. Hann viðurkennir að ástandið sé ekki gott í samanburði við önnur sveitarfélög. Ekki hafi komið til greina að greiða foreldrum barna á biðlista styrk. Hann segir að ekki sé hægt að takmarka hversu margir geti flutt til sveitarfélagsins en hann hafi engar handbærar lausnir fyrir foreldra í biðstöðu.
Aðstæður eru örugglega mjög mismunandi hjá fólki og ég geri mér grein fyrir að þetta er mikill vandi fyrir foreldra en við erum að gera allt sem í okkar valdi stendur til að reyna að byggja upp gott kerfi þar sem börn geta verið örugg í hvetjandi umhverfi og á reyna að flýta þeim uppbyggingaráformum sem við erum með uppi.
Móðir átján mánaða barns í Reykjanesbæ segir í samtali við fréttastofu að hún hafi sótt um starf í tveimur leikskólum hjá sveitarfélaginu með það í huga að barnið hennar fengi pláss þar á sama tíma. Hún fékk þau svör að það væri regla hjá Reykjanesbæ að starfsmenn fengju ekki forgang. Helgi segir að mögulega verði að breyta reglunum ef ástandið lagast ekki.
Okkur hefur lánast vel að manna leikskólana hingað til en það er laveg klárt að það verður áskorun. Þá held ég að við ættum ekki að slá neinar hugmyndir út af borðinu.
